ΟΜΗΡΟΥ ΟΔΥΣΣΕΙΑ

### α 26-108

**Στόχοι**: οι μαθητές:

* να κατανοήσουν το περιεχόμενο της ενότητας
* να εντοπίσουν τα θέματα συζήτησης των θεών, τη συσχέτισή τους και τις αποφάσεις που παίρνουν οι θεοί
* να κατανοήσουν τον ρόλο της α΄ αγοράς των θεών για την εξέλιξη του έπους, καθώς και την αφηγηματική τεχνική της προοικονομίας
* να κατανοήσουν τον διάλογο ως αφηγηματικό τρόπο
* να εξαγάγουν πληροφορίες που δίνει το κείμενο για τις θρησκευτικές αντιλήψεις στην ομηρική εποχή
* να κατανοήσουν τον όρο «τυπικά στοιχεία» του έπους.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;**(τίτλος: Συνέλευση / α΄ *αγορά* των θεών – θεϊκό επίπεδο δράσης)

**3. Πότε συνεδριάζουν οι θεοί;** (31: *τότε* / 1η μέρα της δράσης της *Οδύσσειας*)

**4. Ποιοι θεοί συμμετέχουν; Ποιοι θεοί παίρνουν τον λόγο;** (όλοι εκτός του Ποσειδώνα – μιλάνε μόνο ο Δίας και η Αθηνά → διάλογος των δύο θεών / επισήμανση των στίχων που δείχνουν την εναλλαγή των προσώπων που διαλέγονται – αφηγηματικός τρόπος ο διάλογος → αμεσότητα και ζωντάνια)

**5. Ποια θέματα συζητούν οι θεοί;** (α) 33-51: για τον Αίγισθο – τιμωρήθηκε γιατί διέπραξε ανήθικες πράξεις, αν και οι θεοί τον είχαν προειδοποιήσει για τις συνέπειες αυτών των πράξεων / ασεβής→ προκάλεσε τη θεοδικία – ο άνθρωπος είναι υπεύθυνος για τις πράξεις του / σχόλιο 5 σχολ. εγχ. – β) 52-88: για τον Οδυσσέα – είναι μακριά από την οικογένειά του / αποκλεισμένος στο νησί τής Καλυψώς / τον κρατάει η νύμφη χωρίς τη θέλησή του / ενώ ο Οδυσσέας ποθεί να γυρίσει στην πατρίδα → 66-8 / <57-9> / βαθιά προσήλωση του ήρωα στην πατρίδα – ο Οδυσσέας υπήρξε ευσεβής απέναντι στους θεούς / δημιουργία από την Αθηνά συναισθηματικού κλίματος υπέρ του Οδυσσέα – ο Ποσειδώνας ευθύνεται για την αναστολή του νόστου του Οδυσσέα, γιατί ο τελευταίος τύφλωσε τον γιο του Πολύφημο)

**6. Πώς συσχετίζονται τα δύο θέματα;** (α) Αίγισθος / τιμωρία-Κλυταιμνήστρα-Ορέστης-Αγαμέμνων και β) Οδυσσέας-Τηλέμαχος-Πηνελόπη-Μνηστήρες / τιμωρία)

**7. Ποια απόφαση παίρνουν οι θεοί για τον Οδυσσέα;** (89-90, 95-96: νόστος του Οδυσσέα)

**8. Ποιο σχέδιο προτείνει η Αθηνά για την πραγματοποίηση της απόφασης;** (93-108: σχέδιο – 97-100: α΄ μέρος → νόστος του Οδυσσέα – 101-108: β΄ μέρος → αναζήτηση του Οδυσσέα)

**9. Για ποια γεγονότα μάς προειδοποιεί ή τα προσχεδιάζει για τη συνέχεια ο ποιητής;** (45-47 = προειδοποίηση για τη μνηστηροφονία – 97-100 = προοικονομία – 101-108 = προοικονομία τής «Τηλεμάχειας» ← λειτουργικός ρόλος της α΄αγοράς / βλ. και σ. 24 σχολ. εγχ.)

**10. Πώς διαγράφονται οι σχέσεις θεών-ανθρώπων σε στίχους της ενότητας;** (29-30, 69-71 και 77-78: θυσίες / σχέσεις συναλλαγής – 36-39: ευθύνη των ανθρώπων – 44: οι θεοί προειδοποιούν – 51: θεοδικία – 97 και 101: οι θεοί παρεμβαίνουν – 56 και 97-100: οι θεοί ευνοούν / εύνοια Αθηνάς προς Οδυσσέα – 86-88: οι θεοί εκδικούνται – 89-90: οι θεοί αποφασίζουν για τους ανθρώπους)

**11. Πώς διαγράφονται οι σχέσεις των θεών μεταξύ τους;** (53, 94: ιεραρχία της κοινωνίας των θεών –90-92: αντιθέσεις μεταξύ των θεών / αδυναμία Ποσειδώνα – η κοινωνία των θεών = ομοίωμα της κοινωνίας των ανθρώπων / των ευγενών → βασιλιάς και μέλη του συμβουλίου του – ανθρωπομορφισμός των θεών / βλ. και σ. 24 σχολ. εγχ. Γ΄ 5)

**12.** (Αν υπάρχει χρόνος.) **Τυπικά στοιχεία** του έπους ( = στοιχεία που επαναλαμβάνονται συχνά: επίθετα: *φημισμένο Aίγισθο, ξακουστός Oρέστης, αργοφονιά Eρμή, ευρύχωρη Tροία, αργίτικα καράβια, καρτερικού Oδυσσέα, κοσμοσείστης Ποσειδών* / βλ. και σ. 24 σχολ. εγχ. – φράσεις: *τα μάτια λάμποντας η Aθηνά* / «γλαυκῶπις» *, ο Δίας που τα σύννεφα συνάζει* / «νεφεληγερέτα» – στίχοι: *Aμέσως ανταπάντησε, τα μάτια λάμποντας, η Aθηνά / Πατέρα μας των αθανάτων, Kρονίδη, των δυνατών ο παντοδύναμος / Tα μάτια λάμποντας, ανταποκρίθηκε η θεά Aθηνά / Πατέρα μας Kρονίδη, των δυνατών ο παντοδύναμος* – χαρακτηριστικά της προφορικής ποίησης / τα επίθετα εξυπηρετούν μετρικές ανάγκες του έπους)

### Εργασίες:

1) Ποια πρόσωπα πήραν τον λόγο στο συμβούλιο των θεών και για ποιους μίλησαν; (σχολ. εγχ. σ. 24)

2) Ποια απόφαση παίρνουν οι θεοί σχετικά με τον Οδυσσέα και ποιο σχέδιο προτείνει η Αθηνά για την πραγματοποίησή της;

3) Στην πρώτη συνέλευση των θεών προεξαγγέλλονται τα βασικά θέματα του έπους: η αναζήτηση του Οδυσσέα, ο νόστος του και η μνηστηροφονία. Να βρείτε σε ποιους στίχους και με ποιο τρόπο γίνεται άμεση αναφορά ή υπαινιγμός σε καθένα από αυτά.

4) α. Ποια αντίληψη φαίνεται ότι έχουν οι άνθρωποι της ομηρικής εποχής για τις συμφορές που τους βρίσκουν και τι δηλώνει ο Δίας σχετικά με αυτό το θέμα; β. Πού φαίνεται ότι ο ομηρικός άνθρωπος αποφασίζει ελεύθερα και έχει, άρα, την ευθύνη των πράξεών του; (σχολ. εγχ. σ. 24)

5) Γιατί ο Δίας αναφέρεται στον Αίγισθο, ενώ το θέμα της πρώτης συνέλευσης των θεών είναι ο νόστος του Οδυσσέα;

6) Να καταγράψετε τα ονόματα των προσώπων που εμφανίζονται στην ενότητα, χωρίζοντάς τα α) σε θεούς και ανθρώπους, β) σε πρόσωπα που παρευρίσκονται και σε πρόσωπα που δεν παρευρίσκονται αλλά αναφέρονται από άλλα πρόσωπα.

7) Ξεχωρίσετε 2-3 χαρακτηριστικά επίθετα και άλλα τόσα περιγραφικά μαζί με τα ουσιαστικά που συνοδεύουν. (σχολ. εγχ. σ. 25)

8) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.